มันนี่ทูเดย์
ทีเอ็มบีประกาศปิดระบบงานหลักชั่วคราว
19 มี.ค. 2558

ทีเอ็มบีประกาศปิดระบบงานหลักชั่วคราว
ธนาคารทหารไทย (ทีเอ็มบี) ประกาศเตรียมปิดระบบงานหลักของธนาคาร (คอร์แบงก์กิ้ง) เพื่อพัฒนาระบบงาน ในช่วงเช้าของวันอาทิตย์ที่ 22 มี.ค. ตั้งแต่เวลา 02.50-06.00 น. ส่งผลให้ลูกค้าไม่สามารถทำธุรกรรมการเงินใดๆ ที่เกี่ยวกับบัญชีทีเอ็มบีได้ ทั้งการฝาก ถอน โอน และจ่ายบิล การโอนเงินจากธนาคารอื่นมายังบัญชีทีเอ็มบีเป็นการชั่วคราว รวมไปถึงธุรกรรมอินเทอร์เน็ตแบงก์กิ้งและโมบายแบงก์กิ้ง ธนาคารขอให้ลูกค้าบัญชีทีเอ็มบี วางแผนการทำธุรกรรมของตัวเองล่วงหน้า โดยหลีกเลี่ยงช่วงเวลาดังกล่าว และหากมีข้อสงสัยติดต่อสอบถามได้ที่ศูนย์บริการลูกค้าทีเอ็มบี โทร. 1558
กลุ่มเด็กรุ่นใหม่บุกคลังค้านหวยออนไลน์
นายณัฐพงศ์ สำเภาแก้ว แกนนำเครือข่ายเด็กรุ่นใหม่ไม่พนัน ได้รวบรวมกลุ่มนักเรียนนักศึกษาจากหลายสถาบัน เข้ายื่นจดหมายเปิดผนึกต่อ นายวิสุทธิ์ ศรีสุพรรณ รมช.คลัง แสดงข้อห่วงใยการเห็นชอบให้แก้ไขร่าง พ.ร.บ.สลากกินแบ่งรัฐบาล ที่จะนำไปสู่การออกผลิตภัณฑ์ใหม่ๆ เช่น หวยออนไลน์ที่หาซื้อได้ง่ายตามร้านสะดวกซื้อ จึงถือเป็นการมอมเมาประชาชนให้เข้าถึงการพนันง่ายเกินไปและเป็นการเอื้อประโยชน์ต่อนายทุน
ทั้งนี้ &amp;O5532;รัฐบาลและกระทรวงการคลังควรคำนึงถึงผลดีและผลเสียที่จะเกิดขึ้นกับสังคมโดยรวมด้วย และต้องมีหลักประกันว่าจะไม่สร้างผลกระทบหรือสร้างนักพนันหน้าใหม่ที่เป็นกลุ่มเด็กและเยาวชน เพราะการเพิ่มพื้นที่สลากเท่ากับเพิ่มปัญหาสังคมตามไปด้วย